Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: Mindazonáltal korábbi és nagyobb mértékű változtatáshoz vezethet el az acquis communautaire Nemzeti Programjának a 2084/1998. (IV. 8.) Korm. határozat 6. pontjában előírt felülvizsgálata és aktualizálása, amelynek során
Paragraph Index: 1401

Mindazonáltal korábbi és nagyobb mértékű változtatáshoz vezethet el az acquis communautaire Nemzeti Programjának a 2084/1998. (IV. 8.) Korm. határozat 6. pontjában előírt felülvizsgálata és aktualizálása, amelynek során a jogharmonizációs programtól indokolt esetben el lehet térni (ld. a tájékoztató 48. pontját). Hasonlóképpen a jogharmonizációs program átfogó felülvizsgálatát eredményezi a csatlakozási tárgyalások első szakaszának — azaz a közösségi jogszabályok átvizsgálásának — befejezése. A program jelenlegi formájában az EITB munkacsoportjainak témái szerint tagozódik. Ezzel egyúttal igazodik ahhoz a rendhez is, amelyet a csatlakozási tárgyalások alapvető kérdéseiről szóló kormány-előterjesztés, valamint az acquis communautaire elfogadására irányuló Nemzeti Program első változata követett. Ismeretes, hogy az Európai Bizottság a közösségi jognak a hazai közigazgatásban alkalmazott felosztásától valamelyest eltérő csoportosításban folytatja le a csatlakozási tárgyalások első szakaszát (az ún. acquis screeninget). Az új jogharmonizációs programot ezért megfelelő időben — legkésőbb a csatlakozási tárgyalások első szakaszának lezárásával egyidejűleg — úgy kell átalakítani, hogy annak szerkezete kövesse a Bizottság részéről a tárgyalások céljára kialakított felosztást.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes